પછી મનમાં વિચાર્યું કે વ્રજ જઈએ બધા તીર્થ કરવા. તેથી કેટલાક દિવસમાં કૃષ્ણદાસ શ્રીમથુરાજીમાં આવીને વિશ્રાંતઘાટે સ્નાન કરીને વ્રજમાં નીકળ્યા ત્યારે ફરતા ફરતા શ્રીગોવર્ધન આવ્યા ત્યાં જાણ્યું કે દેવદમનનું મંદિર બન્યું છે હમણાં બે ચાર દિવસમાં ત્યાં બિરાજશે ત્યારે બહુ આનંદ થશે. દેવદમન જ્યારથી બહાર પ્રકટ્યા શ્રીગિરિરાજ શ્રીગોવર્ધનમાંથી ત્યારથી બધાને સુખ થયું છે અને બધાના મનોરથ પૂર્ણ કરે છે એ સાંભળીને કૃષ્ણદાસ પોતાના મનમાં વિચાર્યું કે હું પણ દેવદમનમાં દર્શન કરું. પછી આવીને કૃષ્ણદાસે દેવદમનનાં દર્શન કર્યા શ્રીઆચાર્યજીએ પોતે રાજભોગ આરતી કરી ત્યારે દર્શન કરતા કૃષ્ણદાસનું મન શ્રીગોવર્ધનનાથજીએ લઈ લીધું. કૃષ્ણદાસની તરફ શ્રીગોવર્ધનનાથજી જોઈ રહ્યા પછી ગોવર્ધનનાથજી શ્રીઆચાર્યજી મહાપ્રભુને કહે કે કૃષ્ણદાસ આવ્યો છે. બહુ દિવસથી વિખૂટો પડ્યો છે તેથી હું એને જોઉં છું ત્યારે કૃષ્ણદાસના પાસે આવીને શ્રીઆચાર્યજીએ કહ્યું કે કૃષ્ણદાસ! તું આવ્યો? ત્યારે કૃષ્ણદાસે દંડવત કરીને વિનંતી કરી, મહારાજ! આપની કૃપાથી આવ્યો છું. હવે મને શરણે રાખો. ત્યારે શ્રીઆચાર્યજી કહે, કે જા, જલદી સ્નાન કરી આવ તારા સામે શ્રીગોવર્ધનનાથજી જોઈ રહ્યા છે, તેથી જલદી આવી જજે. ત્યારે કૃષ્ણદાસ દોડીને રુદ્રકુંડમાં સ્નાન કરીને આવ્યા. પછી કૃષ્ણદાસ શ્રીઆચાર્યજીની પાસે મંદિરમાં આવ્યા ત્યારે શ્રીઆચાર્યજીએ પોતે કૃષ્ણદાસને શ્રીગોવર્ધનનાથજીની સાંનિધ્યમાં બેસાડીને નામ સમર્પણ કરાવ્યું. એ કૃષ્ણદાસ દૈવી જીવ છે, તેથી તત્કાળ સઘળી લીલાનો અનુભવ થયો. તે જ સમયે કૃષ્ણદાસે કીર્તન ગાયું.